《相逢行》
宋代·陈肃

吴王城上啼春鸦，吴王宫前多落花。粉翠三千掩佳丽，珠貂十万歇豪奢。

昔余好游钱唐里，亦复结客来吴市。炙鱼插匕嗟盗雄，下马投金想公子。

浩歌长啸出阊门，逢君意气在一言。解余芙蓉之宝剑，劝君葡萄之玉尊。

余从山东入燕赵，身历河阳抵丰镐。当时然诺激肺肝，今日还过尽怀抱。

风尘澒洞生干戈，世上英雄本不多。男儿慎勿忧富贵，富贵逼人将奈何！

作者简介：陈肃（九九二～一○五四），建昌南城（今属江西）人。仁宗天圣五年（一○二七）进士，为郴州军事推官，提举监海州洛要场，权洪州观察推官。历知袁州宜春、抚州临川、信州贵溪、洪州丰城。官终都官员外郎。至和元年卒，年六十三。事见《李直讲集》卷三○《陈公墓志铭》和《陈公墓碣铭》。今录诗八首。